Document ID: 32014R0932

Title and Content:
ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 932/2014 ΤΗΣ ΕΠΙΤΡΟΠΉΣ της 29ης Αυγούστου 2014 σχετικά με τη θέσπιση προσωρινών έκτακτων μέτρων στήριξης για τους παραγωγούς ορισμένων οπωροκηπευτικών και για την τροποποίηση του κατ' εξουσιοδότηση κανονισμού (ΕΕ) αριθ. 913/2014 Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 219 παράγραφος 1 σε συνδυασμό με το άρθρο 228, Εκτιμώντας τα ακόλουθα: (1) Στις 7 Αυγούστου, η ρωσική κυβέρνηση επέβαλε απαγόρευση εισαγωγής ορισμένων προϊόντων από την ΕΕ στη Ρωσία, συμπεριλαμβανομένων των οπωροκηπευτικών. Η απαγόρευση αυτή έχει δημιουργήσει σοβαρή απειλή διαταραχών της αγοράς, που προκαλούνται από σημαντική πτώση των τιμών λόγω του γεγονότος ότι μία σημαντική εξαγωγική αγορά έχει ξαφνικά καταστεί μη διαθέσιμη. (2) Η εν λόγω απειλή διαταραχών της αγοράς έχει ιδιαίτερη σημασία για τον τομέα των οπωροκηπευτικών, στον οποίο μεγάλες ποσότητες ευαλλοίωτων προϊόντων συγκομίζονται αυτήν την περίοδο του έτους. (3) Ως εκ τούτου, έχει διαμορφωθεί στην αγορά μια κατάσταση, για την οποία φαίνεται ότι τα συνήθη μέτρα που προβλέπονται στον κανονισμό (ΕΕ) αριθ. 1308/2013 είναι ανεπαρκή. (4) Για να αποφευχθεί η επιδείνωση της υφιστάμενης κατάστασης ή η παρατεταμένη διατάραξη της αγοράς, απαιτείται να ληφθούν επειγόντως προσωρινά έκτακτα μέτρα στήριξης των παραγωγών ευαλλοίωτων οπωροκηπευτικών που έχουν επηρεαστεί περισσότερο από την ξαφνική απώλεια της εξαγωγικής αγοράς σε αυτό το στάδιο της συγκομιδής. Τα εν λόγω προσωρινά έκτακτα μέτρα στήριξης θα πρέπει να καλύπτουν την περίοδο από τις 18 Αυγούστου έως τις 30 Νοεμβρίου 2014 και θα πρέπει να λάβουν τη μορφή χρηματοδοτικής συνδρομής της Ένωσης για τις ντομάτες, τα καρότα, τα λάχανα, τις γλυκοπιπεριές, τα κουνουπίδια και τα μπρόκολα, τα αγγούρια και τα αγγουράκια, τα μανιτάρια, τα μήλα, τα αχλάδια, τα δαμάσκηνα, τα κόκκινα φρούτα, τα νωπά επιτραπέζια σταφύλια και τα ακτινίδια. (5) Σύμφωνα με την εκτίμηση των ποσοτήτων που επηρεάζονται από την απαγόρευση, το ανώτατο ποσό της χρηματοδοτικής συνδρομής της Ένωσης που θα χορηγηθεί θα πρέπει να είναι 125 εκατομμύρια ευρώ. Αυτό το ανώτατο συνολικό ποσό θα πρέπει να διαιρεθεί σε δύο επιμέρους ποσά, ένα που θα διατεθεί για τα μήλα και τα αχλάδια και ένα για όλα τα υπόλοιπα προϊόντα που καλύπτονται από τα μέτρα στήριξης. Σε αυτόν τον καταμερισμό θα πρέπει να αποφευχθεί η άνιση κατανομή μεταξύ παραγωγών διαφορετικών προϊόντων και να αντανακλάται η διαφορετική περίοδος της συγκομιδής και το ποσοστό της ποσότητας προϊόντων το οποίο επηρεάζεται από τη ρωσική απαγόρευση εισαγωγών. (6) Οι αποσύρσεις από την αγορά, η μη συγκομιδή και η πρώιμη συγκομιδή αποτελούν αποτελεσματικά μέτρα διαχείρισης κρίσης σε περίπτωση πλεονασμάτων οπωροκηπευτικών λόγω έκτακτων και απρόβλεπτων περιστάσεων. (7) Για να μετριασθούν οι επιπτώσεις της μείωσης των τιμών, θα πρέπει να αρθεί προσωρινά ο υφιστάμενος περιορισμός του 5 %, ως ποσοστού του όγκου της παραγωγής που διατίθεται στο εμπόριο, για τις αποσύρσεις από την αγορά που τυγχάνουν στήριξης. Η χρηματοδοτική συνδρομή της Ένωσης θα πρέπει, επομένως, να χορηγηθεί ακόμη και στην περίπτωση που οι αποσύρσεις υπερβαίνουν το ανώτατο όριο του 5 %. (8) Η χρηματοδοτική συνδρομή που χορηγείται για αποσύρσεις από την αγορά θα πρέπει να βασίζεται στα αντίστοιχα ποσά που καθορίζονται στο παράρτημα XI του εκτελεστικού κανονισμού (ΕΕ) αριθ. 543/2011 της Επιτροπής (2), όσον αφορά τις αποσύρσεις για δωρεάν διανομή και τις αποσύρσεις για άλλους προορισμούς, εκτός εάν δεν έχει καθοριστεί ποσό στον εν λόγω κανονισμό. Για τα προϊόντα για τα οποία δεν έχει καθοριστεί ποσό στο παράρτημα XI του εκτελεστικού κανονισμού (ΕΕ) αριθ. 543/2011, θα πρέπει να προβλεφθούν ανώτατα ποσά στον παρόντα κανονισμό. (9) Λαμβάνοντας υπόψη ότι τα ποσά για τις ντομάτες, τα οποία καθορίζονται στο παράρτημα XI του εκτελεστικού κανονισμού (ΕΕ) αριθ. 543/2011, αφορούν την περίοδο εμπορίας για τις ντομάτες προς μεταποίηση και τις ντομάτες που καταναλώνονται νωπές, είναι σκόπιμο να διευκρινισθεί ότι για τις ντομάτες που καταναλώνονται νωπές το ανώτατο ποσό που ισχύει για τον σκοπό του παρόντος κανονισμού είναι εκείνο που αφορά την περίοδο από την 1η Νοεμβρίου έως τις 31 Μαΐου. (10) Λόγω του έκτακτου χαρακτήρα των διαταράξεων της αγοράς και για να εξασφαλιστεί ότι όλοι οι παραγωγοί οπωροκηπευτικών λαμβάνουν στήριξη από την Ένωση, η χρηματοδοτική συνδρομή της Ένωσης για αποσύρσεις από την αγορά θα πρέπει να επεκταθεί σε παραγωγούς οπωροκηπευτικών που δεν είναι μέλη αναγνωρισμένης οργάνωσης παραγωγών. (11) Για να ενθαρρυνθεί η δωρεάν διανομή αποσυρόμενων οπωροκηπευτικών σε ορισμένους φορείς, όπως φιλανθρωπικές οργανώσεις και σχολεία, καθώς και κάθε άλλος ισοδύναμος προορισμός που εγκρίνεται από τα κράτη μέλη, θα πρέπει να ισχύσει επίσης και για τους παραγωγούς που δεν είναι μέλη αναγνωρισμένης οργάνωσης παραγωγών το 100 % των ανώτατων ποσών που καθορίζονται στο παράρτημα XI του εκτελεστικού κανονισμού (ΕΕ) αριθ. 543/2011 ή στο παράρτημα Ι του παρόντος κανονισμού. Στην περίπτωση αποσύρσεων για προορισμούς άλλους από τη δωρεάν διανομή, οι εν λόγω παραγωγοί θα πρέπει να λάβουν το 50 % των καθορισθέντων ανώτατων ποσών. Στο πλαίσιο αυτό, οι παραγωγοί που δεν είναι μέλη αναγνωρισμένης οργάνωσης παραγωγών θα πρέπει να πληρούν τις ίδιες ή παρόμοιες προϋποθέσεις με τις οργανώσεις παραγωγών. Ως εκ τούτου, θα πρέπει να υπόκεινται, όπως και οι αναγνωρισμένες οργανώσεις παραγωγών, στις σχετικές διατάξεις του κανονισμού (ΕΕ) αριθ. 1308/2013 και του εκτελεστικού κανονισμού (ΕΕ) αριθ. 543/2011. (12) Οι οργανώσεις παραγωγών, βασικοί παράγοντες του τομέα των οπωροκηπευτικών, είναι οι πλέον κατάλληλοι φορείς για να εγγυηθούν την καταβολή της χρηματοδοτικής συνδρομής της Ένωσης για αποσύρσεις από την αγορά στους παραγωγούς που δεν είναι μέλη αναγνωρισμένης οργάνωσης παραγωγών. Οι εν λόγω οργανώσεις θα πρέπει να μεριμνούν για την καταβολή αυτής της συνδρομής στους παραγωγούς που δεν είναι μέλη αναγνωρισμένης οργάνωσης παραγωγών, μέσω της σύναψης σύμβασης. Επειδή όλα τα κράτη μέλη δεν διαθέτουν τον ίδιο βαθμό οργάνωσης όσον αφορά την προσφορά στην αγορά των οπωροκηπευτικών, είναι σκόπιμο να επιτραπεί στην αρμόδια αρχή των κρατών μελών να καταβάλει τη στήριξη απευθείας στους παραγωγούς σε δεόντως αιτιολογημένες περιπτώσεις. (13) Για να μετριαστεί ο αντίκτυπος από τη μείωση των τιμών, η χρηματοδοτική συνδρομή της Ένωσης θα πρέπει επίσης να χορηγείται για ενέργειες μη συγκομιδής και πρώιμης συγκομιδής. (14) Τα ποσά της στήριξης για μη συγκομιδή και πρώιμη συγκομιδή θα πρέπει να καθορίζονται από τα κράτη μέλη ανά εκτάριο, σε επίπεδο που δεν καλύπτει πάνω από το 90 % των ανώτατων ποσών για αποσύρσεις από την αγορά, τα οποία ισχύουν για προορισμούς άλλους από τη δωρεάν διανομή, όπως ορίζεται στο παράρτημα XI του εκτελεστικού κανονισμού (ΕΕ) αριθ. 543/2011 ή, για προϊόντα για τα οποία δεν έχει καθοριστεί ποσό στο εν λόγω παράρτημα, στον παρόντα κανονισμό. Για τις ντομάτες που προορίζονται να καταναλωθούν νωπές, το ποσό που πρέπει να λαμβάνεται υπόψη από τα κράτη μέλη θα πρέπει να είναι αυτό που καθορίζεται στο παράρτημα XI του εκτελεστικού κανονισμού (ΕΕ) αριθ. 543/2011 για την περίοδο από 1ης Νοεμβρίου έως 31 Μαΐου. Η μη συγκομιδή θα πρέπει να στηρίζεται ακόμη και όταν η εμπορική παραγωγή έχει ληφθεί από τη συγκεκριμένη περιοχή παραγωγής κατά τον συνήθη κύκλο παραγωγής. (15) Οι οργανώσεις παραγωγών συγκεντρώνουν την προσφορά και είναι σε θέση να δρουν ταχύτερα από τους παραγωγούς που δεν είναι μέλη τέτοιων οργανώσεων, όταν χρειάζεται να χειριστούν μεγαλύτερες ποσότητες, με άμεσο αντίκτυπο στην αγορά. Ως εκ τούτου, για να καταστεί αποτελεσματικότερη η υλοποίηση των έκτακτων μέτρων στήριξης που προβλέπονται στον παρόντα κανονισμό και να επιταχυνθεί η σταθεροποίηση της αγοράς, είναι σκόπιμο, όσον αφορά τους παραγωγούς που είναι μέλη αναγνωρισμένων οργανώσεων παραγωγών, να αυξηθεί η χρηματοδοτική συνδρομή της Ένωσης για αποσύρσεις για προορισμούς άλλους από τη δωρεάν διανομή, για μη συγκομιδή και για πρώιμη συγκομιδή στο 75 % των σχετικών ανώτατων ποσών που καθορίζονται για τη στήριξη για αποσύρσεις για άλλους προορισμούς. (16) Όσον αφορά τις αποσύρσεις, η χρηματοδοτική συνδρομή της Ένωσης για ενέργειες μη συγκομιδής και πρώιμης συγκομιδής θα πρέπει να επεκταθεί σε παραγωγούς που δεν είναι μέλη αναγνωρισμένης οργάνωσης παραγωγών. Η χρηματοδοτική συνδρομή θα πρέπει να ανέρχεται στο 50 % των ανώτατων ποσών στήριξης που καθορίζονται για τις οργανώσεις παραγωγών. (17) Δεδομένου του μεγάλου αριθμού παραγωγών που δεν είναι μέλη οργάνωσης παραγωγών και της ανάγκης διενέργειας αξιόπιστων, αλλά εφικτών ελέγχων, η χρηματοδοτική συνδρομή της Ένωσης δεν θα πρέπει να χορηγείται για πρώιμη συγκομιδή οπωροκηπευτικών, για τα οποία έχει ήδη αρχίσει η κανονική συγκομιδή, ούτε και για μέτρα μη συγκομιδής, όταν η εμπορική παραγωγή έχει ληφθεί από τη συγκεκριμένη περιοχή παραγωγής κατά τον συνήθη κύκλο παραγωγής, προκειμένου για παραγωγούς που δεν είναι μέλη οργάνωσης παραγωγών. Στο πλαίσιο αυτό, οι παραγωγοί που δεν είναι μέλη αναγνωρισμένης οργάνωσης παραγωγών θα πρέπει να υπόκεινται, όπως και οι αναγνωρισμένες οργανώσεις παραγωγών, στις σχετικές διατάξεις του κανονισμού (ΕΕ) αριθ. 1308/2013 και του εκτελεστικού κανονισμού (ΕΕ) αριθ. 543/2011. (18) Για παραγωγούς που δεν είναι μέλη οργάνωσης παραγωγών, η καταβολή της χρηματοδοτικής συνδρομής της Ένωσης για ενέργειες μη συγκομιδής και πρώιμης συγκομιδής θα πρέπει να γίνεται απευθείας από την αρμόδια αρχή του κράτους μέλους. Η εν λόγω αρμόδια αρχή θα πρέπει να καταβάλλει τα σχετικά ποσά στους παραγωγούς, σύμφωνα με τον εκτελεστικό κανονισμό (ΕΕ) αριθ. 543/2011 και τους σχετικούς εθνικούς κανόνες και διαδικασίες. (19) Για να διασφαλιστεί ότι η χρηματοδοτική συνδρομή της Ένωσης προς τους παραγωγούς ορισμένων οπωροκηπευτικών χρησιμοποιείται για τους προβλεπόμενους σκοπούς και να εξασφαλιστεί η αποτελεσματική χρήση του προϋπολογισμού της Ένωσης, τα κράτη μέλη θα πρέπει να διεξάγουν ένα λογικό επίπεδο ελέγχων. Ειδικότερα, θα πρέπει να διεξάγονται έλεγχοι εγγράφων, ταυτότητας και φυσικοί έλεγχοι, καθώς και επιτόπιοι έλεγχοι, οι οποίοι να καλύπτουν εύλογη ποσότητα προϊόντων, αριθμό περιοχών, οργανώσεων παραγωγών και παραγωγών που δεν είναι μέλη αναγνωρισμένης οργάνωσης παραγωγών. Τα κράτη μέλη θα πρέπει να διασφαλίζουν ότι οι ενέργειες απόσυρσης, πρώιμης συγκομιδής και μη συγκομιδής για τις ντομάτες αφορούν αποκλειστικά ποικιλίες που προορίζονται να καταναλωθούν νωπές. (20) Για λόγους χρηστής δημοσιονομικής διαχείρισης, είναι απαραίτητο να ελεγχθεί το ανώτατο όριο για τις δαπάνες που θα χρηματοδοτηθούν από την Ένωση, καθώς και να δημιουργηθεί σύστημα κοινοποίησης και παρακολούθησης, ώστε να αποφευχθεί η υπέρβαση του συνολικού ποσού. Τα κράτη μέλη θα πρέπει να ενημερώνουν την Επιτροπή, δύο φορές την εβδομάδα, για την πορεία των ενεργειών που κοινοποιούνται από οργανώσεις παραγωγών και παραγωγούς μη μέλη. Η επιλεξιμότητα της χρηματοδοτικής συνδρομής της Ένωσης θα πρέπει να λήξει όταν συμπληρωθούν τα σχετικά ποσά. Εάν τα ποσά που κοινοποιήθηκαν υπερβαίνουν τα εν λόγω ποσά, θα πρέπει να εφαρμοσθεί συντελεστής κατανομής. (21) Για να έχουν άμεσο αντίκτυπο στην αγορά και να συμβάλουν στη σταθεροποίηση των τιμών, τα προσωρινά έκτακτα μέτρα στήριξης που προβλέπονται στον παρόντα κανονισμό θα πρέπει να εφαρμοστούν από τις 18 Αυγούστου 2014, ημερομηνία ανακοίνωσης των εν λόγω μέτρων από την Επιτροπή. (22) Με τον κατ' εξουσιοδότηση κανονισμό (ΕΕ) αριθ. 913/2014 της Επιτροπής (3), θεσπίσθηκαν προσωρινά έκτακτα μέτρα στήριξης για τους παραγωγούς ροδάκινων και νεκταρινιών. Λαμβάνοντας υπόψη τις πιέσεις που ασκήθηκαν στις αγορές των ροδάκινων και των νεκταρινιών από την απαγόρευση εισαγωγών που ανακοινώθηκε από τη Ρωσία, τα έκτακτα μέτρα ελήφθησαν κυρίως για να αντιμετωπισθεί η ιδιαίτερη κατάσταση των κλάδων των ροδάκινων και των νεκταρινιών. Περαιτέρω εξελίξεις καθιστούν αναγκαία την αντιμετώπιση των αγορών ροδάκινων και νεκταρινιών με παρόμοιο τρόπο με τα άλλα προϊόντα που καλύπτονται από τον παρόντα κανονισμό. Για να βελτιωθεί η επίδραση του μέτρου στήριξης και η δυνατότητά του να σταθεροποιήσει την αγορά, είναι σκόπιμο να επιτραπούν οι αποσύρσεις για προορισμούς άλλους από τη δωρεάν διανομή μέχρι το 10 % της αξίας της παραγωγής που διατίθεται στο εμπόριο. Επιπλέον, είναι επίσης σκόπιμο να αυξηθεί το ποσοστό της χρηματοδοτικής συνδρομής της Ένωσης όσον αφορά τους παραγωγούς ροδάκινων και νεκταρινιών που δεν είναι μέλη οργανώσεων παραγωγών και να επιτραπεί η διαχείριση των αποσύρσεων από τα κράτη μέλη, χωρίς την παρέμβαση των οργανώσεων παραγωγών. (23) Ο κατ' εξουσιοδότηση κανονισμός (ΕΕ) αριθ. 913/2014 θα πρέπει να τροποποιηθεί αναλόγως, Οι εν λόγω τροποποιήσεις θα πρέπει να εφαρμοσθούν αναδρομικά, από την ημερομηνία εφαρμογής του κατ' εξουσιοδότηση κανονισμού (ΕΕ) αριθ. 913/2014. ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ Ι ΠΡΟΣΩΡΙΝΗ ΕΚΤΑΚΤΗ ΣΤΗΡΙΞΗ ΓΙΑ ΟΡΙΣΜΕΝΑ ΟΠΩΡΟΚΗΠΕΥΤΙΚΑ Άρθρο 1 Αντικείμενο και πεδίο εφαρμογής 1. Το παρόν κεφάλαιο θεσπίζει κανόνες για τα προσωρινά έκτακτα μέτρα στήριξης από την Ένωση, η οποία χορηγείται στις οργανώσεις παραγωγών στον τομέα των οπωροκηπευτικών που έχουν αναγνωριστεί σύμφωνα με το άρθρο 154 του κανονισμού (ΕΕ) αριθ. 1308/2013, καθώς και στους παραγωγούς που δεν είναι μέλη των οργανώσεων αυτών. Τα εν λόγω προσωρινά έκτακτα μέτρα στήριξης από την Ένωση καλύπτουν ενέργειες απόσυρσης, πρώιμης συγκομιδής και μη συγκομιδής. 2. Η στήριξη που αναφέρεται στην παράγραφο 1 χορηγείται για τα ακόλουθα προϊόντα του τομέα των οπωροκηπευτικών, τα οποία προορίζονται να καταναλωθούν νωπά: α) ντομάτες του κωδικού ΣΟ 0702 00 00· β) καρότα του κωδικού ΣΟ 0706 10 00· γ) λάχανα του κωδικού ΣΟ 0704 90 10· δ) γλυκοπιπεριές του κωδικού ΣΟ 0709 60 10· ε) κουνουπίδια και μπρόκολα του κωδικού ΣΟ 0704 10 00· στ) αγγούρια του κωδικού ΣΟ 0707 00 05· ζ) αγγουράκια του κωδικού ΣΟ 0707 00 90· η) μανιτάρια του γένους Agaricus που υπάγονται στον κωδικό ΣΟ 0709 51 00· θ) μήλα του κωδικού ΣΟ 0808 10· ι) αχλάδια του κωδικού ΣΟ 0808 30· ια) δαμάσκηνα του κωδικού ΣΟ 0809 40 05· ιβ) κόκκινα φρούτα των κωδικών ΣΟ 0810 20, 0810 30 και 0810 40· ιγ) νωπά επιτραπέζια σταφύλια του κωδικού ΣΟ 0806 10 10 και ιδ) ακτινίδια του κωδικού ΣΟ 0810 50 00. 3. Η στήριξη που αναφέρεται στην παράγραφο 1 καλύπτει τις δραστηριότητες που πραγματοποιούνται κατά την περίοδο από 18 Αυγούστου έως 30 Νοεμβρίου 2014. Άρθρο 2 Ανώτατο ποσό χρηματοδοτικής συνδρομής της Ένωσης Η συνολική δαπάνη της Ένωσης που πραγματοποιείται για τους σκοπούς του παρόντος κεφαλαίου δεν υπερβαίνει το ποσό των 125 000 000 ευρώ. Από το ποσό αυτό, 82 000 000 ευρώ διατίθενται για χρηματοδοτική συνδρομή της Ένωσης για τα προϊόντα που αναφέρονται στο άρθρο 1 παράγραφος 2 στοιχεία θ) και ι) και 43 000 000 ευρώ για τα λοιπά προϊόντα που αναφέρονται στο άρθρο 1 παράγραφος 2. Άρθρο 3 Χρηματοδοτική συνδρομή σε οργανώσεις παραγωγών για αποσύρσεις 1. Η χρηματοδοτική συνδρομή της Ένωσης χορηγείται για αποσύρσεις από την αγορά για δωρεάν διανομή, όπως αναφέρεται στο άρθρο 34 παράγραφος 4 του κανονισμού (ΕΕ) αριθ. 1308/2013, και για προορισμούς άλλους από τη δωρεάν διανομή, που πραγματοποιούνται σε σχέση με τα προϊόντα που αναφέρονται στο άρθρο 1 παράγραφος 2 του παρόντος κανονισμού και κατά τη διάρκεια της περιόδου που αναφέρεται στο άρθρο 1 παράγραφος 3 του παρόντος κανονισμού. 2. Το ανώτατο όριο του 5 %, που αναφέρεται στο άρθρο 34 παράγραφος 4 του κανονισμού (ΕΕ) αριθ. 1308/2013 και στο άρθρο 79 παράγραφος 2 του εκτελεστικού κανονισμού (ΕΕ) αριθ. 543/2011, δεν εφαρμόζεται στα προϊόντα που αναφέρονται στο άρθρο 1 παράγραφος 2 του παρόντος κανονισμού, όταν τα προϊόντα αυτά αποσύρονται κατά τη διάρκεια της περιόδου που αναφέρεται στο άρθρο 1 παράγραφος 3 του παρόντος κανονισμού. 3. Για τα προϊόντα που αναφέρονται στο άρθρο 1 παράγραφος 2 του παρόντος κανονισμού, αλλά δεν απαριθμούνται στο παράρτημα XI του εκτελεστικού κανονισμού (ΕΕ) αριθ. 543/2011, τα ανώτατα ποσά στήριξης είναι εκείνα που καθορίζονται στο παράρτημα Ι του παρόντος κανονισμού. 4. Για τις ντομάτες το ανώτατο ποσό είναι το ποσό που καθορίζεται στο παράρτημα XI του εκτελεστικού κανονισμού (ΕΕ) αριθ. 543/2011 για την περίοδο από 1ης Νοεμβρίου έως 31 Μαΐου. 5. Κατά παρέκκλιση από το άρθρο 34 παράγραφος 1 του κανονισμού (ΕΕ) αριθ. 1308/2013, η χρηματοδοτική συνδρομή της Ένωσης για αποσύρσεις από την αγορά για προορισμούς άλλους από τη δωρεάν διανομή ανέρχεται στο 75 % των ανώτατων ποσών της στήριξης για άλλους προορισμούς, τα οποία αναφέρονται στο παράρτημα XI του εκτελεστικού κανονισμού (ΕΕ) αριθ. 543/2011 και στο παράρτημα Ι του παρόντος κανονισμού. 6. Η χρηματοδοτική συνδρομή της Ένωσης που αναφέρεται στην παράγραφο 1 διατίθεται στις οργανώσεις παραγωγών, ακόμη και αν δεν προβλέπουν τις εν λόγω δραστηριότητες απόσυρσης στα επιχειρησιακά τους προγράμματα. Το άρθρο 32 παράγραφος 2 του κανονισμού (ΕΕ) αριθ. 1308/2013 δεν εφαρμόζεται όσον αφορά τη χρηματοδοτική συνδρομή που παρέχει η Ένωση δυνάμει του παρόντος άρθρου. 7. Η χρηματοδοτική συνδρομή της Ένωσης που αναφέρεται στην παράγραφο 1 δεν λαμβάνεται υπόψη για τον υπολογισμό των ανώτατων ορίων που αναφέρονται στο άρθρο 34 παράγραφος 2 του κανονισμού (ΕΕ) αριθ. 1308/2013. 8. Το ανώτατο όριο του ενός τρίτου των δαπανών, που αναφέρεται στο άρθρο 33 παράγραφος 3 τέταρτο εδάφιο του κανονισμού (ΕΕ) αριθ. 1308/2013, και το ανώτατο όριο του 25 % για την αύξηση του επιχειρησιακού ταμείου, που αναφέρεται στο άρθρο 66 παράγραφος 3 στοιχείο γ) του εκτελεστικού κανονισμού (ΕΕ) αριθ. 543/2011, δεν εφαρμόζονται όσον αφορά τις δαπάνες που πραγματοποιούνται για τις ενέργειες απόσυρσης των προϊόντων που αναφέρονται στο άρθρο 1 παράγραφος 2 του παρόντος κανονισμού, όταν τα εν λόγω προϊόντα αποσύρονται κατά την περίοδο που αναφέρεται στο άρθρο 1 παράγραφος 3 του παρόντος κανονισμού. 9. Οι δαπάνες που πραγματοποιούνται σύμφωνα με το παρόν άρθρο αποτελούν μέρος του επιχειρησιακού ταμείου των οργανώσεων παραγωγών. Άρθρο 4 Χρηματοδοτική συνδρομή σε παραγωγούς που δεν είναι μέλη οργανώσεων παραγωγών για αποσύρσεις 1. Χορηγείται χρηματοδοτική συνδρομή της Ένωσης σε παραγωγούς οπωροκηπευτικών οι οποίοι δεν είναι μέλη αναγνωρισμένης οργάνωσης παραγωγών, σύμφωνα με το παρόν άρθρο για: α) αποσύρσεις από την αγορά για δωρεάν διανομή, όπως αναφέρεται στο άρθρο 34 παράγραφος 4 του κανονισμού (ΕΕ) αριθ. 1308/2013· β) αποσύρσεις από την αγορά για προορισμούς άλλους από τη δωρεάν διανομή. Για τις αποσύρσεις από την αγορά που αναφέρονται στο στοιχείο α) του πρώτου εδαφίου, τα ανώτατα ποσά της χρηματοδοτικής συνδρομής είναι τα ποσά που καθορίζονται στο παράρτημα XI του εκτελεστικού κανονισμού (ΕΕ) αριθ. 543/2011 και στο παράρτημα Ι του παρόντος κανονισμού. Για τις ντομάτες το εν λόγω ανώτατο ποσό είναι το ποσό που καθορίζεται στο παράρτημα XI του εκτελεστικού κανονισμού (ΕΕ) αριθ. 543/2011 για την περίοδο από 1ης Νοεμβρίου έως 31 Μαΐου. Για τις αποσύρσεις από την αγορά που αναφέρονται στο στοιχείο β) του πρώτου εδαφίου, τα ανώτατα ποσά της χρηματοδοτικής συνδρομής ανέρχονται στο 50 % των ποσών που καθορίζονται στο παράρτημα XI του εκτελεστικού κανονισμού (ΕΕ) αριθ. 543/2011 και στο παράρτημα Ι του παρόντος κανονισμού. Για τις ντομάτες το εν λόγω ανώτατο ποσό ανέρχεται στο 50 % του ποσού που καθορίζεται στο παράρτημα XI του εκτελεστικού κανονισμού (ΕΕ) αριθ. 543/2011 για την περίοδο από 1ης Νοεμβρίου έως 31 Μαΐου. 2. Η χρηματοδοτική συνδρομή που αναφέρεται στην παράγραφο 1 διατίθεται για την απόσυρση των προϊόντων που αναφέρονται στο άρθρο 1 παράγραφος 2, όταν τα προϊόντα αυτά αποσύρονται κατά τη διάρκεια της περιόδου που αναφέρεται στο άρθρο 1 παράγραφος 3. 3. Οι παραγωγοί συνάπτουν σύμβαση με αναγνωρισμένη οργάνωση παραγωγών για το σύνολο της ποσότητας που πρόκειται να παραδοθεί σύμφωνα με το παρόν άρθρο. Οι οργανώσεις παραγωγών αποδέχονται όλα τα εύλογα αιτήματα παραγωγών που δεν είναι μέλη αναγνωρισμένης οργάνωσης παραγωγών. Οι ποσότητες που παραδίδονται από παραγωγούς που δεν είναι μέλη συνάδουν με τις περιφερειακές αποδόσεις και την εκάστοτε έκταση. 4. Η χρηματοδοτική συνδρομή καταβάλλεται στους παραγωγούς που δεν είναι μέλη αναγνωρισμένης οργάνωσης παραγωγών από την οργάνωση παραγωγών με την οποία έχουν υπογράψει τέτοιου είδους σύμβαση. Τα ποσά που αντιστοιχούν στις πραγματικές δαπάνες της οργάνωσης παραγωγών για την απόσυρση των αντίστοιχων προϊόντων παρακρατούνται από την οργάνωση παραγωγών. Αποδεικτικά στοιχεία των εν λόγω δαπανών παρέχονται με τιμολόγια. 5. Για δεόντως αιτιολογημένους λόγους, όπως είναι ο περιορισμένος βαθμός οργάνωσης των παραγωγών στο σχετικό κράτος μέλος, και κατά τρόπο που δεν εισάγει διακρίσεις, τα κράτη μέλη μπορούν να επιτρέψουν σε παραγωγό που δεν είναι μέλος αναγνωρισμένης οργάνωσης παραγωγών να προβεί σε κοινοποίηση στην αρμόδια αρχή του κράτους μέλους, αντί να υπογράψει τη σύμβαση που αναφέρεται στην παράγραφο 3. Για την κοινοποίηση αυτή εφαρμόζεται αναλόγως το άρθρο 78 του εκτελεστικού κανονισμού (ΕΕ) αριθ. 543/2011. Οι ποσότητες που παραδίδονται από παραγωγούς που δεν είναι μέλη συνάδουν με τις περιφερειακές αποδόσεις και την εκάστοτε έκταση. Σε τέτοιες περιπτώσεις, η αρμόδια αρχή του κράτους μέλους καταβάλλει τη χρηματοδοτική συνδρομή της Ένωσης απευθείας στον παραγωγό. Για τον σκοπό αυτό, τα κράτη μέλη θεσπίζουν νέους εθνικούς κανόνες ή διαδικασίες ή εφαρμόζουν τους υφιστάμενους. 6. Σε περίπτωση αναστολής της αναγνώρισης οργάνωσης παραγωγών σύμφωνα με το άρθρο 114 παράγραφος 2 του εκτελεστικού κανονισμού (ΕΕ) αριθ. 543/2011, τα μέλη της θεωρούνται παραγωγοί που δεν είναι μέλη αναγνωρισμένης οργάνωσης παραγωγών για τους σκοπούς του παρόντος άρθρου. 7. Ο κανονισμός (ΕΕ) αριθ. 1308/2013 και ο εκτελεστικός κανονισμός (ΕΕ) αριθ. 543/2011, καθώς και το άρθρο 3 παράγραφοι 6 έως 9 του παρόντος κανονισμού, εφαρμόζονται αναλόγως, όσον αφορά το παρόν άρθρο. Άρθρο 5 Χρηματοδοτική συνδρομή σε οργανώσεις παραγωγών για μη συγκομιδή και πρώιμη συγκομιδή 1. Χορηγείται χρηματοδοτική συνδρομή της Ένωσης για ενέργειες μη συγκομιδής και πρώιμης συγκομιδής που πραγματοποιούνται για τα προϊόντα που αναφέρονται στο άρθρο 1 παράγραφος 2 και κατά τη διάρκεια της περιόδου που αναφέρεται στο άρθρο 1 παράγραφος 3. 2. Η στήριξη για την πρώιμη συγκομιδή καλύπτει αποκλειστικά τα προϊόντα που βρίσκονται στους αγρούς και τα οποία πράγματι συγκομίζονται πρώιμα. Κατά παρέκκλιση από το άρθρο 85 παράγραφος 4 του εκτελεστικού κανονισμού (ΕΕ) αριθ. 543/2011, τα κράτη μέλη καθορίζουν τα ποσά της στήριξης, η οποία περιλαμβάνει τη χρηματοδοτική συνδρομή της Ένωσης και τη συνεισφορά της οργάνωσης παραγωγών για ενέργειες μη συγκομιδής και πρώιμης συγκομιδής, ανά εκτάριο και σε επίπεδο που δεν καλύπτει πάνω από το 90 % των ποσών που καθορίζονται για αποσύρσεις από την αγορά για προορισμούς άλλους από τη δωρεάν διανομή στο παράρτημα XI του εκτελεστικού κανονισμού (ΕΕ) αριθ. 543/2011 και στο παράρτημα Ι του παρόντος κανονισμού. Για τις ντομάτες το εν λόγω ποσό είναι ίσο με το 90 % του ποσού που καθορίζεται στο παράρτημα XI του εκτελεστικού κανονισμού (ΕΕ) αριθ. 543/2011 για την περίοδο από 1ης Νοεμβρίου έως 31 Μαΐου, για αποσύρσεις από την αγορά για προορισμούς άλλους από τη δωρεάν διανομή. Κατά παρέκκλιση από το άρθρο 34 παράγραφος 4 του κανονισμού (ΕΕ) αριθ. 1308/2013, η χρηματοδοτική συνδρομή της Ένωσης για μη συγκομιδή και πρώιμη συγκομιδή ανέρχεται στο 75 % των ποσών που καθορίζονται από τα κράτη μέλη σύμφωνα με το πρώτο εδάφιο. 3. Κατά παρέκκλιση από το άρθρο 85 παράγραφος 3 πρώτο εδάφιο του εκτελεστικού κανονισμού (ΕΕ) αριθ. 543/2011, τα μέτρα μη συγκομιδής που αναφέρονται στο άρθρο 84 παράγραφος 1 στοιχείο β) του εν λόγω κανονισμού μπορούν να ληφθούν ακόμη και αν η εμπορική παραγωγή έχει ληφθεί από τη συγκεκριμένη περιοχή παραγωγής κατά τον συνήθη κύκλο παραγωγής, όσον αφορά τα προϊόντα που αναφέρονται στο άρθρο 1 παράγραφος 2 του παρόντος κανονισμού και κατά τη διάρκεια της περιόδου που αναφέρεται στο άρθρο 1 παράγραφος 3 του παρόντος κανονισμού. Στις περιπτώσεις αυτές, τα ποσά της στήριξης που αναφέρονται στην παράγραφο 2 του παρόντος άρθρου μειώνονται αναλόγως, λαμβάνοντας υπόψη την παραγωγή που έχει ήδη συγκομιστεί, όπως προκύπτει από τα βιβλία αποθήκης και τα λογιστικά βιβλία των σχετικών οργανώσεων παραγωγών. 4. Η χρηματοδοτική συνδρομή της Ένωσης χορηγείται ακόμη και αν οι οργανώσεις παραγωγών δεν προβλέπουν τις ενέργειες αυτές στο πλαίσιο των επιχειρησιακών προγραμμάτων τους. Το άρθρο 32 παράγραφος 2 του κανονισμού (ΕΕ) αριθ. 1308/2013 δεν εφαρμόζεται όσον αφορά τη χρηματοδοτική συνδρομή που παρέχει η Ένωση δυνάμει του παρόντος άρθρου. 5. Το ανώτατο όριο του ενός τρίτου των δαπανών, που αναφέρεται στο άρθρο 33 παράγραφος 3 τέταρτο εδάφιο του κανονισμού (ΕΕ) αριθ. 1308/2013, και το ανώτατο όριο του 25 % για την αύξηση του επιχειρησιακού ταμείου, που αναφέρεται στο άρθρο 66 παράγραφος 3 στοιχείο γ) του εκτελεστικού κανονισμού (ΕΕ) αριθ. 543/2011, δεν εφαρμόζονται όσον αφορά τις δαπάνες που πραγματοποιούνται για τα μέτρα που αναφέρονται στην παράγραφο 1 του παρόντος άρθρου και αφορούν προϊόντα που αναφέρονται στο άρθρο 1 παράγραφος 2 του παρόντος κανονισμού, κατά την περίοδο που αναφέρεται στο άρθρο 1 παράγραφος 3 του παρόντος κανονισμού. 6. Η χρηματοδοτική συνδρομή της Ένωσης δεν λαμβάνεται υπόψη για τον υπολογισμό των ανώτατων ορίων που αναφέρονται στο άρθρο 34 παράγραφος 2 του κανονισμού (ΕΕ) αριθ. 1308/2013. 7. Οι δαπάνες που πραγματοποιούνται σύμφωνα με το παρόν άρθρο αποτελούν μέρος του επιχειρησιακού ταμείου των οργανώσεων παραγωγών. Άρθρο 6 Χρηματοδοτική συνδρομή σε παραγωγούς που δεν είναι μέλη οργανώσεων παραγωγών για μη συγκομιδή και πρώιμη συγκομιδή 1. Χορηγείται χρηματοδοτική συνδρομή της Ένωσης σε παραγωγούς που δεν είναι μέλη αναγνωρισμένης οργάνωσης παραγωγών για την πραγματοποίηση ενεργειών μη συγκομιδής και πρώιμης συγκομιδής, όσον αφορά τα προϊόντα που αναφέρονται στο άρθρο 1 παράγραφος 2 και κατά τη διάρκεια της περιόδου που αναφέρεται στο άρθρο 1 παράγραφος 3. Κατά παρέκκλιση από το άρθρο 85 παράγραφος 3 του εκτελεστικού κανονισμού (ΕΕ) αριθ. 543/2011, ισχύουν τα ακόλουθα: α) η στήριξη για την πρώιμη συγκομιδή καλύπτει αποκλειστικά τα προϊόντα που βρίσκονται στους αγρούς, τα οποία πράγματι συγκομίζονται πρώιμα και για τα οποία δεν έχει αρχίσει η κανονική συγκομιδή· β) τα μέτρα μη συγκομιδής δεν λαμβάνονται όταν η εμπορική παραγωγή έχει ληφθεί από τη συγκεκριμένη περιοχή κατά τον συνήθη κύκλο παραγωγής· γ) η πρώιμη συγκομιδή και η μη συγκομιδή σε καμία περίπτωση δεν εφαρμόζονται συγχρόνως για το ίδιο προϊόν και την ίδια συγκεκριμένη έκταση. 2. Τα ποσά της χρηματοδοτικής συνδρομής της Ένωσης για ενέργειες μη συγκομιδής και πρώιμης συγκομιδής είναι ίσα με το 50 % των ποσών που καθορίζονται από τα κράτη μέλη σύμφωνα με το άρθρο 5 παράγραφος 2. 3. Οι παραγωγοί που δεν είναι μέλη αναγνωρισμένης οργάνωσης παραγωγών προβαίνουν στην ενδεδειγμένη κοινοποίηση προς την αρμόδια αρχή του κράτους μέλους, σύμφωνα με τις λεπτομερείς διατάξεις που θεσπίζονται από το κράτος μέλος δυνάμει του άρθρου 85 παράγραφος 1 στοιχείο α) του εκτελεστικού κανονισμού (ΕΚ) αριθ. 543/2011. Σε τέτοιες περιπτώσεις, η αρμόδια αρχή του κράτους μέλους καταβάλλει τη χρηματοδοτική συνδρομή της Ένωσης απευθείας στον παραγωγό. Για τον σκοπό αυτό, τα κράτη μέλη θεσπίζουν νέους εθνικούς κανόνες ή διαδικασίες ή εφαρμόζουν τους υφιστάμενους. 4. Σε περίπτωση αναστολής της αναγνώρισης οργάνωσης παραγωγών σύμφωνα με το άρθρο 114 παράγραφος 2 του εκτελεστικού κανονισμού (ΕΕ) αριθ. 543/2011, τα μέλη της θεωρούνται παραγωγοί που δεν είναι μέλη αναγνωρισμένης οργάνωσης παραγωγών για τους σκοπούς του παρόντος άρθρου. 5. Ο κανονισμός (ΕΕ) αριθ. 1308/2013 και ο εκτελεστικός κανονισμός (ΕΕ) αριθ. 543/2011 εφαρμόζονται αναλόγως, όσον αφορά το παρόν άρθρο. Άρθρο 7 Έλεγχοι των ενεργειών απόσυρσης, μη συγκομιδής και πρώιμης συγκομιδής 1. Οι ενέργειες απόσυρσης που αναφέρονται στα άρθρα 3 και 4 υπόκεινται σε πρωτοβάθμιους ελέγχους σύμφωνα με τις διατάξεις του άρθρου 108 του εκτελεστικού κανονισμού (ΕΕ) αριθ. 543/2011. Ωστόσο, οι εν λόγω έλεγχοι καλύπτουν τουλάχιστον το 10 % της ποσότητας των προϊόντων που αποσύρονται από την αγορά και τουλάχιστον το 10 % των οργανώσεων παραγωγών που ωφελούνται από τη χρηματοδοτική συνδρομή της Ένωσης, η οποία αναφέρεται στο άρθρο 3 του παρόντος κανονισμού. Ωστόσο, για τις ενέργειες απόσυρσης που αναφέρονται στο άρθρο 4 παράγραφος 5, οι πρωτοβάθμιοι έλεγχοι καλύπτουν το 100 % της ποσότητας των προϊόντων που έχουν αποσυρθεί. 2. Οι ενέργειες μη συγκομιδής και πρώιμης συγκομιδής που αναφέρονται στα άρθρα 5 και 6 υπόκεινται στους ελέγχους και τους όρους που προβλέπονται στο άρθρο 110 του εκτελεστικού κανονισμού (ΕΕ) αριθ. 543/2011, με εξαίρεση όσον αφορά την απαίτηση μη πραγματοποίησης μερικής συγκομιδής, όταν εφαρμόζεται η παρέκκλιση που προβλέπεται στο άρθρο 5 παράγραφος 3 του παρόντος κανονισμού. Οι έλεγχοι καλύπτουν τουλάχιστον το 25 % των εκάστοτε εκτάσεων παραγωγής. Για τις ενέργειες μη συγκομιδής και πρώιμης συγκομιδής που αναφέρονται στο άρθρο 6, οι έλεγχοι καλύπτουν το 100 % των εκάστοτε εκτάσεων παραγωγής. 3. Οι ενέργειες απόσυρσης που αναφέρονται στα άρθρα 3 και 4 υπόκεινται σε δευτεροβάθμιους ελέγχους σύμφωνα με τις διατάξεις του άρθρου 109 του εκτελεστικού κανονισμού (ΕΕ) αριθ. 543/2011. Ωστόσο, οι επιτόπιοι έλεγχοι καλύπτουν τουλάχιστον το 40 % των φορέων που υπόκεινται σε πρωτοβάθμιους ελέγχους και τουλάχιστον το 5 % της ποσότητας των προϊόντων που έχουν αποσυρθεί από την αγορά. 4. Τα κράτη μέλη λαμβάνουν τα κατάλληλα ελεγκτικά μέτρα για να διασφαλίζεται ότι οι ενέργειες αποσύρσεων, μη συγκομιδής και πρώιμης συγκομιδής για τις ντομάτες καλύπτουν μόνο τις ποικιλίες που προορίζονται καταναλωθούν νωπές. Άρθρο 8 Κοινοποιήσεις σκοπούμενων ενεργειών στην Επιτροπή 1. Τα κράτη μέλη κοινοποιούν στην Επιτροπή από την ημέρα έναρξης ισχύος του παρόντος κανονισμού: α) κάθε Δευτέρα (πριν από τις 12.00, ώρα Βρυξελλών), τις κοινοποιήσεις που έλαβαν σύμφωνα με τα άρθρα 78 παράγραφος 1 και 85 παράγραφος 2 του εκτελεστικού κανονισμού (ΕΕ) αριθ. 543/2011 από τη Δευτέρα έως την Τετάρτη της προηγούμενης εβδομάδας και β) κάθε Πέμπτη (πριν από τις 12.00, ώρα Βρυξελλών), τις κοινοποιήσεις που έλαβαν σύμφωνα με τα άρθρα 78 παράγραφος 1 και 85 παράγραφος 2 του εκτελεστικού κανονισμού (ΕΕ) αριθ. 543/2011 από τη Πέμπτη έως την Κυριακή της προηγούμενης εβδομάδας. Οι εν λόγω κοινοποιήσεις αφορούν τις ενέργειες που πρόκειται να πραγματοποιηθούν για τους σκοπούς του παρόντος κεφαλαίου, όσον αφορά τις ποσότητες, την έκταση και τις μέγιστες δαπάνες της Ένωσης για καθένα από τα προϊόντα που αναφέρονται στο άρθρο 1 παράγραφος 2. Για τις εν λόγω κοινοποιήσεις τα κράτη μέλη χρησιμοποιούν το υπόδειγμα που παρατίθεται στο παράρτημα II. 2. Την πρώτη Δευτέρα ή Πέμπτη, ανάλογα με το ποια ημερομηνία είναι μεταγενέστερη, μετά την ημερομηνία έναρξης ισχύος του παρόντος κανονισμού, τα κράτη μέλη κοινοποιούν στην Επιτροπή τις πληροφορίες που αναφέρονται στην παράγραφο 1, χρησιμοποιώντας το υπόδειγμα που παρατίθεται στο παράρτημα ΙΙ, όσον αφορά ενέργειες απόσυρσης, μη συγκομιδής ή πρώιμης συγκομιδής που κοινοποιήθηκαν από τις 18 Αυγούστου 2014 έως και την ημερομηνία έναρξης ισχύος του παρόντος κανονισμού. Για να αποφευχθεί ο διπλός υπολογισμός, οι εν λόγω πληροφορίες δεν περιλαμβάνονται στην πρώτη κοινοποίηση που διαβιβάζεται στην Επιτροπή σύμφωνα με την παράγραφο 1. 3. Κατά την πρώτη κοινοποίηση, τα κράτη μέλη γνωστοποιούν στην Επιτροπή τα ποσά στήριξης που έχουν καθοριστεί από αυτά σύμφωνα με το άρθρο 79 παράγραφος 1 ή το άρθρο 85 παράγραφος 4 του εκτελεστικού κανονισμού (ΕΕ) αριθ. 543/2011 και τα άρθρα 3 και 4 του παρόντος κανονισμού, χρησιμοποιώντας τα υποδείγματα που παρατίθενται στο παράρτημα III. Άρθρο 9 Παρακολούθηση της τήρησης των ανώτατων ποσών Βάσει των κοινοποιήσεων που λαμβάνονται σύμφωνα με το άρθρο 8, η Επιτροπή εξασφαλίζει ότι η χρηματοδοτική συνδρομή της Ένωσης που προκύπτει από τις εν λόγω κοινοποιήσεις δεν θα υπερβαίνει ένα ή περισσότερα από τα ποσά που καθορίζονται στο άρθρο 2. Όταν η Επιτροπή διαπιστώνει, με βάση τις κοινοποιήσεις αυτές, ότι η χρηματοδοτική συνδρομή της Ένωσης που πρόκειται να χορηγηθεί ως αποτέλεσμα των εν λόγω κοινοποιήσεων θα υπερβεί ένα ή περισσότερα από τα ποσά που καθορίζονται στο άρθρο 2, ενημερώνει αμέσως όλα τα κράτη μέλη ότι δεν θα παραλάβει περαιτέρω κοινοποιήσεις που αφορούν όλα τα προϊόντα ή περαιτέρω κοινοποιήσεις που αφορούν τα προϊόντα για τα οποία έχει γίνει υπέρβαση του διατεθέντος ποσού, ανάλογα με την περίπτωση. Όταν η κοινοποίηση δεν έχει παραληφθεί από την Επιτροπή πριν αυτή ενημερώσει τα κράτη μέλη για τη διαπίστωσή της σύμφωνα με το δεύτερο εδάφιο, δεν χορηγείται χρηματοδοτική συνδρομή της Ένωσης για τις σχετικές ενέργειες απόσυρσης, μη συγκομιδής ή πρώιμης συγκομιδής. Άρθρο 10 Κοινοποιήσεις στις οργανώσεις παραγωγών και τους παραγωγούς 1. Σε περίπτωση που οι οργανώσεις παραγωγών και οι παραγωγοί που δεν είναι μέλη οργάνωσης παραγωγών έχουν υποβάλει κοινοποιήσεις στα κράτη μέλη, σύμφωνα με τα άρθρα 78 παράγραφος 1 και 85 παράγραφος 2 του εκτελεστικού κανονισμού (ΕΕ) αριθ. 543/2011, τις οποίες τα κράτη μέλη έχουν κοινοποιήσει στην Επιτροπή, τα κράτη μέλη ενημερώνουν τις οργανώσεις παραγωγών και τους παραγωγούς, όχι νωρίτερα από δύο ημερολογιακές ημέρες μετά την κοινοποίηση προς την Επιτροπή, ότι οι εν λόγω κοινοποιήσεις έχουν παραληφθεί από την Επιτροπή και ότι ενδέχεται να είναι επιλέξιμοι για την καταβολή της χρηματοδοτικής συνδρομής της Ένωσης σύμφωνα με το άρθρο 11 όσον αφορά τις εν λόγω κοινοποιήσεις. 2. Σε περίπτωση που η Επιτροπή έχει ενημερώσει τα κράτη μέλη ότι δεν θα παραλάβει περαιτέρω κοινοποιήσεις που αφορούν όλα τα προϊόντα ή περαιτέρω κοινοποιήσεις που αφορούν τα προϊόντα για τα οποία έχει γίνει υπέρβαση του διατεθέντος ποσού, τα κράτη μέλη ενημερώνουν αναλόγως τις οργανώσεις παραγωγών και τους παραγωγούς. Ειδικότερα, τα κράτη μέλη ενημερώνουν τις οργανώσεις παραγωγών και τους παραγωγούς για το γεγονός ότι οι κοινοποιήσεις σχετικά με τις ενέργειές τους δεν θα παραληφθούν από την Επιτροπή, σύμφωνα με το άρθρο 9 δεύτερο εδάφιο, και ότι δεν είναι επιλέξιμοι για την καταβολή της χρηματοδοτικής συνδρομής της Ένωσης σύμφωνα με το άρθρο 11 όσον αφορά τις εν λόγω κοινοποιήσεις. Άρθρο 11 Αίτηση χορήγησης και καταβολή της χρηματοδοτικής συνδρομής της Ένωσης 1. Οι οργανώσεις παραγωγών υποβάλλουν αίτηση για την καταβολή της χρηματοδοτικής συνδρομής της Ένωσης, η οποία αναφέρεται στα άρθρα 3, 4 και 5, έως την ημερομηνία που καθορίζεται από το κράτος μέλος. Η εν λόγω ημερομηνία καθορίζεται από το κράτος μέλος και είναι προγενέστερη, κατά τουλάχιστον μία εβδομάδα, της ημερομηνίας λήξης της προθεσμίας για την κοινοποίηση των πληροφοριών που αναφέρονται στο άρθρο 12 παράγραφος 1 στην Επιτροπή. 2. Κατά παρέκκλιση από το άρθρο 72 πρώτο και δεύτερο εδάφιο του εκτελεστικού κανονισμού (ΕΕ) αριθ. 543/2011, οι οργανώσεις παραγωγών υποβάλλουν αίτηση για την καταβολή του συνόλου της χρηματοδοτικής συνδρομής της Ένωσης, η οποία αναφέρεται στα άρθρα 3 και 5 του παρόντος κανονισμού, σύμφωνα με τη διαδικασία που αναφέρεται στο άρθρο 72 του εκτελεστικού κανονισμού (ΕΕ) αριθ. 543/2011, έως την ημερομηνία που αναφέρεται στην παράγραφο 1 του παρόντος άρθρου. Το ανώτατο όριο του 80 % του αρχικά εγκριθέντος ποσού της ενίσχυσης για επιχειρησιακά προγράμματα, που καθορίζεται στο άρθρο 72 τρίτο εδάφιο του εκτελεστικού κανονισμού (ΕΕ) αριθ. 543/2011, δεν εφαρμόζεται. 3. Οι παραγωγοί που δεν είναι μέλη αναγνωρισμένης οργάνωσης παραγωγών και δεν έχουν υπογράψει σύμβαση με αναγνωρισμένη οργάνωση παραγωγών, υποβάλλουν οι ίδιοι αίτηση στις αρμόδιες αρχές που ορίζονται από τα κράτη μέλη για την καταβολή της χρηματοδοτικής συνδρομής της Ένωσης για τους σκοπούς των άρθρων 4 και 6, έως την ημερομηνία που αναφέρεται στην παράγραφο 1. 4. Οι αιτήσεις που αναφέρονται στις παραγράφους 1, 2 και 3 συνοδεύονται από δικαιολογητικά που αναγράφουν το σχετικό ποσό χρηματοδοτικής συνδρομής της Ένωσης και περιλαμβάνουν γραπτή δέσμευση ότι ο αιτών δεν έχει λάβει και δεν πρόκειται να λάβει διπλή ενωσιακή ή εθνική χρηματοδότηση ούτε αποζημίωση βάσει ασφαλιστηρίου συμβολαίου όσον αφορά τις ενέργειες οι οποίες πληρούν τις προϋποθέσεις για χρηματοδοτική στήριξη της Ένωσης δυνάμει του παρόντος κεφαλαίου. Άρθρο 12 Κοινοποίηση του συνολικού ποσού της χρηματοδοτικής συνδρομής της Ένωσης που προκύπτει από τις αιτήσεις και συντελεστής κατανομής 1. Τα κράτη μέλη κοινοποιούν στην Επιτροπή τις πληροφορίες σχετικά με τις συνολικές ποσότητες που έχουν αποσυρθεί, τις συνολικές εκτάσεις στις οποίες έχουν πραγματοποιηθεί ενέργειες μη συγκομιδής ή πρώιμης συγκομιδής και τα συνολικά ποσά της χρηματοδοτικής συνδρομής της Ένωσης για τις αντίστοιχες ενέργειες απόσυρσης, πρώιμης συγκομιδής και μη συγκομιδής, με βάση τις κοινοποιήσεις που έγιναν προς την Επιτροπή σύμφωνα με το άρθρο 8. Οι εν λόγω πληροφορίες κοινοποιούνται στην Επιτροπή εντός έξι εβδομάδων από την ημερομηνία κατά την οποία η Επιτροπή ενημερώνει όλα τα κράτη μέλη ότι δεν θα παραλάβει περαιτέρω κοινοποιήσεις που αφορούν όλα τα προϊόντα ή περαιτέρω κοινοποιήσεις που αφορούν τα προϊόντα για τα οποία έχει γίνει υπέρβαση του διατεθέντος ποσού, όπως προβλέπεται στο άρθρο 9 δεύτερο εδάφιο. Για τις εν λόγω κοινοποιήσεις τα κράτη μέλη χρησιμοποιούν το υπόδειγμα που παρατίθεται στο παράρτημα II. 2. Εάν τα ποσά που κοινοποιήθηκαν σύμφωνα με την παράγραφο 1 υπερβαίνουν ένα ή περισσότερα από τα ποσά που καθορίζονται στο άρθρο 2, η Επιτροπή καθορίζει έναν ή δύο συντελεστές κατανομής για τη χορήγηση της χρηματοδοτικής συνδρομής της Ένωσης, περιορίζοντας το σύνολο των δαπανών της Ένωσης στα εν λόγω ποσά. Η Επιτροπή καθορίζει τους συντελεστές κατανομής που αναφέρονται στο πρώτο εδάφιο μέσω εκτελεστικών πράξεων που εκδίδονται χωρίς να εφαρμόζεται η διαδικασία του άρθρου 229 παράγραφοι 2 και 3 του κανονισμού (ΕΕ) αριθ. 1308/2013. Τα κράτη μέλη εφαρμόζουν ομοιόμορφα τον συντελεστή ή τους συντελεστές κατανομής για όλες τις αιτήσεις καταβολής που αναφέρονται στο άρθρο 9. 3. Όταν οι κοινοποιήσεις που αναφέρονται στην παράγραφο 1 δεν υπερβαίνουν τα ποσά που ορίζονται στο άρθρο 2, η Επιτροπή ενημερώνει τα κράτη μέλη ότι δεν θα καθοριστεί συντελεστής κατανομής. Άρθρο 13 Καταβολή της χρηματοδοτικής συνδρομής της Ένωσης Οι αρμόδιες αρχές των κρατών μελών δεν πραγματοποιούν πληρωμές πριν τον καθορισμό του συντελεστή κατανομής που αναφέρεται στο άρθρο 12 παράγραφος 2 ή την ενημέρωσή τους από την Επιτροπή ότι δεν πρόκειται να καθοριστεί συντελεστής κατανομής. Οι δαπάνες των κρατών μελών σε σχέση με τις εν λόγω πληρωμές είναι επιλέξιμες για χρηματοδοτική συνδρομή της Ένωσης μόνον εάν έχουν πραγματοποιηθεί έως τις 30 Ιουνίου 2015. ΚΕΦΑΛΑΙΟ ΙΙ ΤΡΟΠΟΠΟΙΗΣΕΙΣ Άρθρο 14 Τροποποίηση του κατ' εξουσιοδότηση κανονισμού (ΕΕ) αριθ. 913/2014 Ο κατ' εξουσιοδότηση κανονισμός (ΕΕ) αριθ. 913/2014 τροποποιείται ως εξής: 1. Το άρθρο 2 τροποποιείται ως εξής: α) Η παράγραφος 1 αντικαθίσταται από το ακόλουθο κείμενο: «1. Για τις ενέργειες απόσυρσης που αναφέρονται στο άρθρο 1 παράγραφος 2 στοιχείο α) η χρηματοδοτική συνδρομή της Ένωσης διατίθεται ως ακολούθως: α) για αποσύρσεις από την αγορά για δωρεάν διανομή δυνάμει του άρθρου 34 παράγραφος 4 του κανονισμού (ΕΕ) αριθ. 1308/2013 η χρηματοδοτική συνδρομή της Ένωσης διατίθεται για το 10 %, κατ' ανώτατο όριο, του όγκου της παραγωγής που διαθέτει στο εμπόριο κάθε οργάνωση παραγωγών· β) κατά παρέκκλιση από το άρθρο 79 παράγραφος 2 πρώτο εδάφιο του εκτελεστικού κανονισμού (ΕΕ) αριθ. 543/2011, για αποσύρσεις από την αγορά για προορισμούς άλλους από τη δωρεάν διανομή η χρηματοδοτική συνδρομή της Ένωσης διατίθεται για το 10 %, κατ' ανώτατο όριο, του όγκου της παραγωγής ροδάκινων και νεκταρινιών που διαθέτει στο εμπόριο κάθε οργάνωση παραγωγών. Ωστόσο, στο ποσοστό αυτό δεν λαμβάνονται υπόψη οι ποσότητες που διατίθενται με έναν από τους τρόπους που αναφέρονται στο άρθρο 34 παράγραφος 4 του κανονισμού (ΕΕ) αριθ. 1308/2013 ή με οποιονδήποτε άλλο τρόπο που έχει εγκριθεί από τα κράτη μέλη δυνάμει του άρθρου 80 παράγραφος 2 του εκτελεστικού κανονισμού (ΕΕ) αριθ. 543/2011. Το άρθρο 79 παράγραφος 2 τρίτο εδάφιο του εκτελεστικού κανονισμού (ΕΕ) αριθ. 543/2011 δεν εφαρμόζεται για τους σκοπούς του στοιχείου β) του πρώτου εδαφίου της παρούσας παραγράφου.» β) Παρεμβάλλεται η ακόλουθη παράγραφος 1α: «1α. Κατά παρέκκλιση από το άρθρο 34 παράγραφος 1 του κανονισμού (ΕΕ) αριθ. 1308/2013, η χρηματοδοτική συνδρομή της Ένωσης για τις ενέργειες απόσυρσης που αναφέρονται στο άρθρο 1 παράγραφος 2 στοιχείο α) του παρόντος κανονισμού για προορισμούς άλλους από τη δωρεάν διανομή ανέρχεται στο 75 % των ανώτατων ποσών της στήριξης για άλλους προορισμούς, τα οποία αναφέρονται στο παράρτημα XI του εκτελεστικού κανονισμού (ΕΕ) αριθ. 543/2011.» 2. Το άρθρο 3 τροποποιείται ως εξής: α) Οι παράγραφοι 1 και 2 αντικαθίστανται από το ακόλουθο κείμενο: «1. Χορηγείται χρηματοδοτική συνδρομή της Ένωσης σε παραγωγούς ροδάκινων και νεκταρινιών οι οποίοι δεν είναι μέλη αναγνωρισμένης οργάνωσης παραγωγών, σύμφωνα με το παρόν άρθρο για: α) αποσύρσεις από την αγορά για δωρεάν διανομή, όπως αναφέρεται στο άρθρο 34 παράγραφος 4 του κανονισμού (ΕΕ) αριθ. 1308/2013· β) αποσύρσεις από την αγορά για προορισμούς άλλους από τη δωρεάν διανομή. Για τις αποσύρσεις από την αγορά που αναφέρονται στο στοιχείο α) του πρώτου εδαφίου, τα ανώτατα ποσά της χρηματοδοτικής συνδρομής είναι τα ποσά που καθορίζονται στο παράρτημα XI του εκτελεστικού κανονισμού (ΕΕ) αριθ. 543/2011. Για τις αποσύρσεις από την αγορά που αναφέρονται στο στοιχείο β) του πρώτου εδαφίου, τα ανώτατα ποσά της χρηματοδοτικής συνδρομής ανέρχονται στο 50 % των ποσών που καθορίζονται στο παράρτημα XI του εκτελεστικού κανονισμού (ΕΕ) αριθ. 543/2011. 2. Η χρηματοδοτική συνδρομή της Ένωσης, η οποία αναφέρεται στην παράγραφο 1, διατίθεται σε παραγωγούς ροδάκινων και νεκταρινιών που δεν είναι μέλη αναγνωρισμένης οργάνωσης παραγωγών, για την παράδοση προϊόντων που στη συνέχεια αποσύρονται από την αγορά, με την επιφύλαξη της τήρησης του χαμηλότερου από τα ανώτατα όρια που καθορίζονται στην παράγραφο 3 πρώτο εδάφιο του παρόντος άρθρου.» β) Παρεμβάλλεται η ακόλουθη παράγραφος 4α: «4α. Για δεόντως αιτιολογημένους λόγους, όπως είναι ο περιορισμένος βαθμός οργάνωσης των παραγωγών στο σχετικό κράτος μέλος, και κατά τρόπο που δεν εισάγει διακρίσεις, τα κράτη μέλη μπορούν να επιτρέψουν σε παραγωγό που δεν είναι μέλος αναγνωρισμένης οργάνωσης παραγωγών να προβεί σε κοινοποίηση στην αρμόδια αρχή του κράτους μέλους, αντί να υπογράψει τη σύμβαση που αναφέρεται στην παράγραφο 3. Για την κοινοποίηση αυτή εφαρμόζεται αναλόγως το άρθρο 78 του εκτελεστικού κανονισμού (ΕΕ) αριθ. 543/2011. Οι ποσότητες που παραδίδονται από παραγωγούς που δεν είναι μέλη πληρούν τις προϋποθέσεις της παραγράφου 3 του παρόντος άρθρου. Σε τέτοιες περιπτώσεις, η αρμόδια αρχή του κράτους μέλους καταβάλλει τη χρηματοδοτική συνδρομή της Ένωσης απευθείας στον παραγωγό. Για τον σκοπό αυτό, τα κράτη μέλη θεσπίζουν νέους εθνικούς κανόνες ή διαδικασίες ή εφαρμόζουν τους υφιστάμενους.» 3. Στο άρθρο 4 προστίθεται το ακόλουθο δεύτερο εδάφιο: «Ωστόσο, για τις ενέργειες απόσυρσης που αναφέρονται στο άρθρο 3 παράγραφος 4α, οι πρωτοβάθμιοι έλεγχοι καλύπτουν το 100 % της ποσότητας των προϊόντων που έχουν αποσυρθεί.» ΚΕΦΑΛΑΙΟ ΙΙΙ ΤΕΛΙΚΕΣ ΔΙΑΤΑΞΕΙΣ Άρθρο 15 Έναρξη ισχύος και εφαρμογή Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Το κεφάλαιο Ι εφαρμόζεται από τις 18 Αυγούστου 2014. Το κεφάλαιο ΙΙ εφαρμόζεται από τις 11 Αυγούστου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 29ης Αυγούστου 2014.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2442
2460
5775
3584
1602
122
2449
614
1115
914
2477
c_964c9649
6205

EuroVoc IDs (Expanded): 2442
2460
5775
3584
1602
122
2449
614
1115
914
2477
c_964c9649
6205

Dataset Source: meu

Split: test